แฟรนไชส์สร้างอาชีพ Roadshow 2021 กระตุ้นผู้ว่างงานและผู้สนใจท้องถิ่น สร้างรายได้ด้วยแฟรนไชส์ ฟื้นฟูเศรษฐกิจให้กลับมาเติบโต
นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ เปิดเผยว่า งานแฟรนไชส์สร้างอาชีพ Roadshow 2021 เกิดจากแนวนโยบายของกระทรวงพาณิชย์ที่ได้นำระบบแฟรนไชส์มาเป็นแนวทางช่วยเหลือและสร้างอาชีพให้กลุ่มเป้าหมายหลักที่เป็นผู้ได้รับผลกระทบจากการแพร่ระบาดของโรคโควิด-19 โดยได้จัดงานไปแล้วจำนวน 12 ครั้ง ตั้งแต่เดือนตุลาคม 2564 ที่ผ่านมาใน 12 จังหวัดคือ จังหวัดอุดรธานี เชียงใหม่ นครราชสีมา ระยองสงขลา พิษณุโลก สุราษฎร์ธานี เชียงราย สมุทรสาคร ชลบุรี ชัยภูมิ และจังหวัดลำปาง โดยมีผู้สนใจร่วมเจรจาธุรกิจรวมกว่า 2,700 ราย คิดเป็นมูลค่าทางเศรษฐกิจรวมกว่า 400 ล้านบาท และคาดว่าหลังจบกิจกรรมฯ จะมีผู้ซื้อแฟรนไชส์ (แฟรนไชส์ซี) กระจายอยู่ทั่วประเทศ เข้าถึงชุมชนและกระตุ้นเศรษฐกิจสร้างอาชีพให้แก่คนว่างงานได้มีโอกาสเป็นเจ้าของธุรกิจที่มีความมั่นคง สามารถเลี้ยงดูตนเองและครอบครัวได้ต่อไป นอกจากนี้ การจัดงานงานแฟรนไชส์สร้างอาชีพ Roadshow 2021 ครั้งที่ 14 จะจัดขึ้นตั้งแต่วันนี้จนถึงวันที่ 12 ธันวาคม 2564 ณ ศูนย์การค้าบลูพอร์ต อำเภอหัวหิน จังหวัดประจวบคีรีขันธ์ โดยสามารถเลือกซื้อแฟรนไชส์ที่เหมาะสมกับความต้องการและเจรจาซื้อขายธุรกิจได้โดยตรงจากเจ้าของธุรกิจแฟรนไชส์ที่เข้าร่วมงานครั้งนี้กว่า 40 แบรนด์ เกิดการเชื่อมโยงเครือข่ายธุรกิจ การสนับสนุนเงินทุน การต่อยอดและเป็นช่องทางให้ผู้ประกอบธุรกิจแฟรนไชส์ไทยสามารถขยายโอกาสทางธุรกิจกับกลุ่มลูกค้าท้องถิ่นที่จะขับเคลื่อนเศรษฐกิจฐานรากของประเทศต่อไปแฟรนไชส์เป็นระบบการบริหารจัดการธุรกิจที่ดีและมีประสิทธิภาพ เป็นโมเดลธุรกิจที่มีความเสี่ยงน้อย การพัฒนาธุรกิจแฟรนไชส์ไทยให้มีศักยภาพ เกิดจากความร่วมมือของทุกภาคส่วนทั้งภาครัฐและภาคธุรกิจ นำไปสู่การขยายสาขาอย่างเป็นระบบ เพื่อผลักดันให้ธุรกิจแฟรนไชส์ไทยอยู่รอดและสามารถขยายตลาดได้ในยุคโควิด-19